
הנדון: בקשה לקבלת מידע במסגרת חוק חופש המידע – מחלות מין

במענה לפנייתך ולאחר ברור שערכנו, להלן תשובתנו בהתאם למידע אשר נמסר לנו ע"י שירותי בריאות הציבור:

1. במשרד הבריאות נאספים נתונים על אודות מחלות מידבקות המחייבות הודעה ע"פ סעיף 11א' לפקודת בריאות העם 1940, בכללן איידס, עגבת, זיבה וכלמידיה. 
בהתאם לדיווחים אלה, כלמידיה טרוכמטיס היא מחלת המין הנפוצה ביותר, כשלאחריה מבחינת מספר הדיווחים בסדר יורד: זיבה, איידס ועגבת. 
2. בשנת 2016 דווח על 1222 אנשים שסבלו מזיהום בכלמידיה, 501 עם זיבה, 361 עם איידס ו- 340 עם עגבת. לא ידוע על מקרי תמותה ממחלות אלה. 
3. מחלות מין מועברות במגע מיני- אורלי, נרתיקי ואנלי. לציין כי זיהום בעגבת עלול לעבור גם במגע עורי או בנשיקה. 
4. כלמידיה שכיחה יותר בגברים בהשוואה לנשים, השיעור הגבוה ביותר בשנים האחרונות דווח ממחוז חיפה. 
זיבה שכיחה יותר בגברים בהשוואה לנשים, השיעור הגבוה ביותר בשנים האחרונות דווח ממחוז תל אביב.
עגבת שכיחה יותר בגברים בהשוואה לנשים, השיעור הגבוה ביותר בשנים האחרונות דווח ממחוז תל אביב.
מספר הדיווחים הגבוה ביותר היה לגבי קבוצת הגיל 15-44, כשלאחריה 45-64. 
5. בהתאם לדיווחים מארצות מתועשות אחרות מסתמנת תמונה של עליה במספר הדיווחים במחלות המין. 

להלן הפניה למספר מקורות בהם תוכל להיעזר להשוואות בינלאומיות:
ארצות הברית: https://www.cdc.gov/std/training/std101/presentations-2012/std-epidemiology.pdf
אירופה: https://ecdc.europa.eu/en/sexually-transmitted-infections-sti

